V ďalšom prípravnom stretnutí, v ktorom na domácom ihrisku hostili súpera z Brusna, si na vlastnej koži vyskúšali "život" vodných pólistov. Po výdatných dažďových zrážkach sa totiž umelá tráva zvolenského štadióna premenila doslova na kúpalisko, takže hráči oboch tímov si viac zaplávali ako zahrali dobrý futbal. S ťažkým terénom sa nakoniec lepšie vysporiadali hostia, ktorí sa po polčasovej remíze tešili z víťazstva 3:2. Zverenci trénera Viliam Ilka si tak pripísali ďalšiu prehru, ktorá však tentokrát až tak podstatná nebola. Oveľa dôležitejším konštatovaním je, že urputný boj s mocnou prírodou prežili všetci Zvolenčania bez zdravotnej ujmy.
Hráči MFK majú za sebou ďalší náročný týždeň. Od pondelka do piatku absolvovali domáce sústredenie, počas ktorého trénovali dvojfázovo. "V podstate máme za sebou vrchol tvrdej fyzickej prípravy. Všetko, čo sme si na minulý týždeň naplánovali, sme splnili, výhodou bolo, že nám prialo aj počasie. Mužstvo by tak malo byť po tejto stránke dobre pripravené," prezradil tréner Viliam Ilko, ktorého zatiaľ neznervózňujú ani nelichotivé výsledky, dosiahnuté v prípravných zápasoch. "Do každého stretnutia ideme s cieľom zvíťaziť, ale na druhej strane beriem do úvahy fakt, že mužstvo je unavené. Chlapci zrejme neboli zvyknutí tak tvrdo trénovať, čo sa prejavuje práve v zápasoch. Verím však, že v najbližších dňoch doladíme aj svoj herný prejav a súťaž zvládneme bez problémov." Zvolenčania nepoľavia v úsilí ani nasledujúce dni. Naopak, naplno sa budú venovať rýchlosti, práci s loptou a neskôr herným činnostiam a štandartným situáciám. "Našou snahou je, aby sme čo najlepšie boli pripravení na otvárací duel jarnej časti sezóny. Hneď na úvod nás totiž čaká ťažký oriešok, keď vycestujeme do Dolnej Ždane," poznamenal skúsený tréner, ktorý už má ako tak jasno aj v otázke základnej zostavy. "Kostra tímu je jasná, o ostatné miesta sa musia chlapci pobiť. Stále máme niekoľko dní k dobru, aby sme našli tú najoptimálnejšiu jedenástku."
Zvolen – Brusno 2:3 (1:1)
Góly: Želiezka, Bohuš. Pred 50 divákmi rozhodovali Hrdlička – Hanes, Marko. MFK: Špano (Gnida) - Ostrihoň, Cvejkuš, Vrbiniak, Valúch, Tyčiak, Macejko, Michalík, Morávek, Želiezka, Pavúk, (Repiský, Záturecký, Turkota, Bohuš, Pipíška)
Najbližšie stretnutie odohrajú Zvolenčania v sobotu 8. marca, kedy vycestujú do Dolných Vesteníc.